TAPAC เตรียมเพิ่มทุน 56.82 ล้านหุ้น ขายผู้ถือหุ้นเดิม-รองรับวอแรนต์
TAPAC เตรียมเพิ่มทุน 56.82 ล้านหุ้น ขายผู้ถือหุ้นเดิม-รองรับวอแรนต์
15 ก.ย. 2559

บริษัท ทาพาโก้ จำกัด (มหาชน) หรือ TAPAC ระบุว่า ที่ประชุมคณะกรรมการบริษัทเมื่อวานนี้ (14 ก.ย.) อนุมัติให้เรียกประชุมวิสามัญผู้ถือหุ้น ครั้งที่ 1/2559 เพื่อพิจารณาอนุมัติการเพิ่มทุนจดทะเบียนไม่เกิน 56.82 ล้านหุ้น พาร์หุ้นละ 1 บาท เพื่อรองรับการขยายกำลังการผลิต การชำระคืนเงินกู้ยืม และเพื่อใช้เป็นเงินทุนหมุนเวียนในธุรกิจผลิตชิ้นส่วนพลาสติก โดยจะจัดสรรหุ้นเพิ่มทุนส่วนใหญ่ 46.99 ล้านหุ้น เสนอขายให้กับผู้ถือหุ้นเดิมในสัดส่วน 4 หุ้นเดิมต่อ 1 หุ้นใหม่ ที่ราคาหุ้นละ 2.60 บาท กำหนดวันจองซื้อหุ้นเพิ่มทุนระหว่างวันที่ 12-16 ธ.ค.59
ส่วนหุ้นเพิ่มทุนที่เหลือ 9.82 ล้านหุ้น จะจัดสรรไว้รองรับการปรับสิทธิของใบสำคัญแสดงสิทธิที่จะซื้อหุ้นสามัญของบริษัทครั้งที่ 2 (TAPAC-W2) และรองรับให้แก่ผู้ถือ TAPAC-W2 ที่ได้ใช้สิทธิในการแปลงสภาพเป็นหุ้นสามัญในวันที่ 31 ต.ค.59 ซึ่งจะได้รับสิทธิในการซื้อหุ้นเพิ่มทุนดังกล่าวด้วย ภายหลังการเพิ่มทุนครั้งนี้จะทำให้บริษัทมีทุนจดทะเบียนเป็น 284.08 ล้านบาท จากเดิมที่ 227.27 ล้านบาท
ทั้งนี้ บริษัทคาดว่าจะได้รับเงินจากการเพิ่มทุนไม่เกิน 147.72 ล้านบาท เพื่อใช้ลงทุนซื้อเครื่องจักรรองรับการขยายตัวทางธุรกิจผลิตและจัดจำหน่ายชิ้นส่วนพลาสติกวิศวกรรม จำนวน 40 ล้านบาท ซึ่งคาดว่าจะซื้อภายในปี 60 ,ชำระคืนเงินกู้ยืมจำนวน 75 ล้านบาท ส่วนที่เหลือนำไปใช้เป็นเงินทุนหมุนเวียนของบริษัท ซึ่งจะช่วยลดภาระค่าใช้จ่ายดอกเบี้ยจากเงินกู้ยืม และช่วยเพิ่มรายได้และกำไรสุทธิของบริษัท ตลอดจนเพิ่มความแข็งแกร่งทางการเงินให้แก่บริษัท เนื่องจากอัตราส่วนหนี้สินต่อทุนที่ลดลง
 
อนึ่งก่อนหน้านี้ ที่ประชุมคณะกรรมการบริษัทวันที่ 14 ม.ค.59 TAPAC มีมติให้ยกเลิกวาระการประชุมผู้ถือหุ้นกรณีการพิจารณาเพิ่มทุนและการจัดสรรหุ้นสามัญเพิ่มทุนให้แก่ผู้ถือหุ้นเดิม
เนื่องจากบริษัทจะทบทวนแผนการใช้เงินเพิ่มทุน รวมถึงจัดเตรียมเอกสารที่เกี่ยวข้อง เพื่อนำเสนอประกอบการพิจารณาของผู้ถือหุ้นในวาระดังกล่าวมีเอกสารและข้อมูลที่ต้องใช้เวลาในการจัดเตรียมเป็นจำนวนมาก จึงเห็นว่าควรที่จะยกเลิกวาระการประชุมที่เกี่ยวเนื่องกับการเพิ่มทุนดังกล่าวออกไปก่อนจนกว่าการทบทวนและจัดเตรียมเอกสารจะมีความพร้อมสมบูรณ์
โดยก่อนหน้านี้เมื่อวันที่ 9 ม.ค. คณะกรรมการบริษัทอนุมัติให้เพิ่มทุนจดทะเบียนเป็น 1,137,267,158 บาท จากเดิมที่  227,267,158 โดยออกหุ้นใหม่ไม่เกิน 910,000,000 บาท พาร์หุ้นละ 1 บาท เสนอขายผู้ถือหุ้นเดิม 631,565,156 หุ้นอัตรา ส่วน 1 หุ้นเดิมต่อ 4 หุ้นใหม่ ราคาหุ้นละ 1 บาท  และจัดสรร 278,434,844 หุ้นใช้รองรับการปรับสิทธิแปลงสภาพ TAPAC-W2 